မင်းနောင်

ဂန္ထဝင်အဆိုတော်ကြီး စည်သူ ဦးမင်းနောင် (၁၉၃၁ - ၂၀၁၉) ကို ၁၉၃၁ ခုနှစ်၊ ဖေဖော်ဝါရီလ ၂ ရက်နေ့တွင် ရန်ကုန်မြို့ အနောက်ပိုင်း၌ ဖခင် ဦးဘချစ်မောင်နှင့် မယ်‌ဒေါ်တင့်မေတို့မှ မွေးဖွားခဲ့သည်။ အမည်ရင်းသည် ဦးကျော်မြင့် ဖြစ်သည်။​ မြန်မာသံဂန္ထဝင်များ၏ သူတို့ပြော‌သော သူတို့အကြောင်း အောင်ဟိဏ်း(ကျိုက်ထော်)

 ငယ်ဘဝနှင့် အနုပညာစတင်ခြင်း 
ငယ်စဉ်ကျောင်းသားဘဝတွင် ရေကူးခြင်း၊ စက်ဘီးစီးခြင်း၊ ကြက်တောင်ရိုက်ခြင်းနှင့် အလေးမ အားကစားများကို ဝါသနာထုံခဲ့သည်။ ငယ်ရွယ်စဉ်ကတည်းက အနုပညာစိတ် ပြင်းပြခဲ့ပြီး စောင်းတီးခတ်ခြင်းအတတ်ကို မြတ်နိုးကာ စောင်းဦးခင်မြင့်နှင့် စောင်းဦးဘသန်းတို့ထံတွင် တပည့်ခံ သင်ယူခဲ့သည်။

၁၉၄၇ ခုနှစ်မှစ၍ စန္ဒယားသီဟ အပျော်တမ်း တူရိယာအဖွဲ့တွင် "လုံမေ"၊ "မဉ္ဇူဆွေ"၊ "နီလာ"၊ "ရွှေမိုးညို"၊ "မတိမ်းသင့်ပါဘူးမေရယ်"၊ "စိမ်း"၊ "ရွှေရည်လူး"၊ "လွမ်းစာမွဲ"၊ "ဝေးပြီခင်ရေ" စသော ကိုယ်တိုင်ရေးသီချင်းများကို စတင်သီဆိုခဲ့သည်။

 ဂီတခရီးနှင့် ထင်ရှားကျော်ကြားမှု 
ထို့နောက် စန္ဒယားကိုအောင်ကိုး ဦးစီးသည့် ချိုတေးဆက်အဖွဲ့တွင် ပင်တိုင်အဆိုတော်အဖြစ်ဖြင့် "ဖော်မဲ့တေးသံ"၊ "နင်လားဟဲ့ လောကဓံ"၊ "ဘဝဟူသည်"၊ "အို-စောင်းရှင်ရယ်" အစရှိသည့် သီချင်းများဖြင့် ထင်ရှားလာခဲ့သည်။

ဂီတလုလင် မောင်ကိုကိုတူရိယာအဖွဲ့ဖြင့် သီဆိုခဲ့သော ဘိုကလေးတင့်အောင် ရေးသားသည့် "တက္ကသိုလ်ကျောင်းသူတစ်ဦး"၊ "ဂျင်မလေးဂျမ်း"၊ "ဇရာ"၊ "လရောင်အောက်က သီချင်းသည်" တို့သည် နာမည်ကျော်ကြား လူကြိုက်များခဲ့သော တေးသီချင်းများ ဖြစ်ခဲ့သည်။

ထို့အပြင် "မြတ်ရွှေတိဂုံ"၊ "နတ်သျှင်နောင်"၊ "မုန်းရစ်လေဦး"၊ "ချစ်မိုးကြီး"၊ "တစ်ကမ္ဘာခြားလည်း ချစ်နေမယ်"၊ "မမေ့တဲ့နိုင်"၊ "လုလင်ငယ်သွေး" စသော ခက်ခဲနက်နဲသည့် သီချင်းများဖြင့် ဂီတအနုပညာလောကတွင် မှတ်ကျောက်တင်ခံနိုင်ခဲ့သည်။

"ပွဲကြိုက်ခင်"၊ "ဂီတအခြေခံ" စသော ဂန္ထဝင်သီချင်းများ၊ ဂီတညီအမများနှင့်တွဲဖက်၍ "သက်ဝေ"၊ "မြန်မာနာရီမှူး"၊ "သီတင်းကျွတ်ပါပြီ"၊ "ချမ်းငြိမ့်မေတ္တာ"၊ "နန်းကေသီ"၊ "နှောင်းချစ်ရက်သံသရာ" စသော စုံတွဲတေးများ၊ ရုပ်ရှင်ဇာတ်ကားများ၏ ဇာတ်ဝင်နောက်ခံတေးသီချင်းပေါင်း မြောက်မြားစွာကိုလည်း သီဆိုခဲ့သည်။

 ရုပ်ရှင်လုပ်ငန်းနှင့် အခြားတာဝန်များ 
သူ၏ခေတ်သူ့အခါက ရုပ်ရှင်နယ်ပယ်တွင်လည်း ရုပ်ရှင်သရုပ်ဆောင်အဖြစ် "ဘဝချင်းဆုံတွေ့ပါရစေ"၊ "ရွက်ဝါ"၊ "တစ်မိုးသောက်သော်"၊ "သမန်းကျား"၊ "ချစ်သူတို့သာပျော်ပါစေ" နှင့် "မောင်မောင်ဆိုလေထီးရိုးရှည်" အစရှိသော ဇာတ်ကား ၆ ကားခန့် ရိုက်ကူးခဲ့သည်။

၂၀၀၅-၂၀၀၆ ခုနှစ်တွင် ရုပ်ရှင်အကယ်ဒမီ ရွေးချယ်ရေး အဖွဲ့ဝင်အဖြစ်လည်းကောင်း၊ တပ်မတော်နေ့ အထိမ်းအမှတ် စစ်ချီစစ်ရေးတေးသီချင်းပြိုင်ပွဲ စိစစ်ရေး အဖွဲ့ဝင်အဖြစ်လည်းကောင်း ဆောင်ရွက်ခဲ့သည်။ ၂၀၀၄-၂၀၀၇ ခုနှစ်အထိ အမျိုးသားညီလာခံတွင် ညီလာခံကိုယ်စားလှယ်အဖြစ် တက်ရောက်ခဲ့သည်။

နိုင်ငံတော်၏ နှစ်စဉ်ကျင်းပသော မြန်မာ့ရိုးရာ အဆို၊ အက၊ အရေး၊ အတီးပြိုင်ပွဲများတွင် အဆိုအကဲဖြတ် (ဗဟို) အဖြစ်လည်းကောင်း၊ မြန်မာ့အသံ ခေတ်ပေါ်တေးဂီတ စိစစ်ရေးဘုတ်အဖွဲ့ဝင်အဖြစ်လည်းကောင်း၊ ပြန်ကြားရေးဝန်ကြီးဌာန ခေတ်ဟောင်းတေးရေးပညာရှင်ကြီးများ၏ တေးသီချင်းများနှင့် အတ္ထုပ္ပတ္တိမှတ်တမ်း စိစစ်ရေးကော်မတီ အဖွဲ့ဝင်အဖြစ်လည်းကောင်း၊ မြန်မာနိုင်ငံ ဂီတအစည်းအရုံး (ဗဟို) ၏ နာယကအဖြစ်လည်းကောင်း ဆောင်ရွက်ခဲ့သည်။

 ဂုဏ်ပြုဆုများ 
၂၀၀၄ ခုနှစ်တွင် နိုင်ငံတော်အစိုးရမှ ချီးမြှင့်သော လူမှုထူးချွန်တံဆိပ် (ပထမအဆင့်) ကို ရရှိခဲ့သည်။ ၂၀၁၂ ခုနှစ်တွင် နိုင်ငံတော်အစိုးရမှ ချီးမြှင့်သော စည်သူဘွဲ့ ကို ရရှိခဲ့သည်။

 မိသားစုဘဝနှင့် ကွယ်လွန်ခြင်း 
မောင်ကျော်မြင့်သည် ၁၉၅၈ ခုနှစ်၊ ဇွန်လ ၁၄ ရက်နေ့တွင် မရီရီမြင့် (တေးသံရှင် ရီလေး) နှင့် စထရင်းဟိုတယ်တွင် လက်ထပ်ခဲ့ပြီး သားသမီး ၄ ဦး ထွန်းကားခဲ့သည်။ ၎င်းတို့မှာ (၁) ချစ်သည်းအူး (ခေါ်) ကလျာမင်းမင်းဦး + ဦးဟန်စိုး၊ (၂) မိုးသီး (ခေါ်) မင်းမော် + ဒေါ်ခင်သက်မော်၊ (၃) တိုးနီ (ခေါ်) နေလင်း + ဒေါ်အေးအေး၊ (၄) အောင်အောင် (ခေါ်) အေးမင်းနောင် + ဒေါက်တာ ဒေါ်စုလဲ့ဝင်း (ခေါ်) နန်းလျံခမ်း တို့ဖြစ်သည်။

၂၀၁၉ ခုနှစ် ဇန်နဝါရီလ ၃၁ ရက် ညနေ ၅ နာရီ ၄၅ မိနစ်တွင် ရန်ကုန်မြို့၊ အာရှတော်ဝင်ဆေးရုံ၌ ကွယ်လွန်ခဲ့သည်။မြန်မာနိုင်ငံဂီတအစည်းအရုံး( ဗဟို ) [[ { အဌမအကြိမ် } သက်ကြီးဂီတပညာရှင်ကြီးများပူဇော်ကတော့ပွဲ ]] Edition; 19-12-2018

 ကိုးကား 

ကဏ္ဍ:မြန်မာ အမျိုးသား အဆိုတော်များ

ကဏ္ဍ:၂၀၁၉ ကွယ်လွန်သူများ
ကဏ္ဍ:၁၉၃၁ မွေးဖွားသူများ